Diari Oficial de la Generalitat Valenciana


Sumari del DOGV 7215, del 17-02-2014 (2014/1227)

ORDE 3/2014, de 10 de febrer, de la Conselleria d'Infraestructures, Territori i Medi Ambient, per la qual s'aprova la delimitació parcial de les vies pecuàries canyada real número 1 i assagador número 5 o de la Torreta, en el terme municipal de l'Alcora, en els trams afectats a l'altura de la finca amb referència cadastral 8579917SB8162J4835CX.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7215

Data del DOGV
:   17-02-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/1227


Data del document
:   10-02-2014

Organisme emissor
:   Conselleria d'Infraestructures, Territori i Medi Ambient

Tipus de document
:   Ordre

Correcció d'errades

ORDE 3/2014, de 10 de febrer, de la Conselleria d'Infraestructures, Territori i Medi Ambient, per la qual s'aprova la delimitació parcial de les vies pecuàries canyada real número 1 i assagador número 5 o de la Torreta, en el terme municipal de l'Alcora, en els trams afectats a l'altura de la finca amb referència cadastral 9047449SL5783V6744PQ. [2014/1227]  
Antecedents de fet  
  
1. Amb data 16 de gener de 2008 té entrada en el Registre de Castelló de la Conselleria de Medi Ambient, Aigua, Urbanisme i Habitatge una sol·licitud de Francisco Grangel Tegedor per a la delimitació d'un tram de canyada real perquè limita amb la finca de l'Alcora de referència cadastral número 4769854CY8133W5763DQ, de la seua propietat.  
2. Amb data 12 de febrer de 2009, el llavors conseller de Medi Ambient, Aigua, Urbanisme i Habitatge, a proposta de la directora general de Gestió del Medi Natural, acorda autoritzar l'inici de l'expedient STMA/SF/VP-DESL 044/2008 de delimitació parcial de les vies pecuàries canyada real número 1 i assagador número 5 o de la Torreta, en el terme municipal de l'Alcora, província de Castelló, en els trams afectats a l'altura de la parcel·la cadastral 5522621MM2889P3271II, amb subjecció a la legislació vigent.  
3. Durant la tramitació de l'expedient s'han efectuat les actuacions procedents que hi figuren. Finalitzat el termini d'exposició pública, es van presentar les al·legacions que hi ha en l'expedient mencionat.  
  
4. El 22 de novembre de 2011, l'instructor emet un informe desfavorable a les al·legacions presentades i proposa l'aprovació de la proposta de delimitació de data 21 de juliol de 2009.  
5. El 17 d'agost de 2012, el tècnic jurídic redacta un informe sobre les al·legacions, i les diferencia entre les que pretenen fer valdre drets de propietat que farien irreivindicable la titularitat per l'Administració, d'una altra sèrie d'al·legacions, i conclou que s'ha de procedir a modificar la proposta de projecte de delimitació de juliol de 2009 basant-se en els criteris jurídics reflectits en el seu informe, el contingut del qual es dóna ací per reproduït.  
6. Al novembre de 2012, de conformitat amb els criteris de l'informe jurídic, s'elabora una nova proposta de delimitació, comunicada per l'instructor als al·legants en informes individuals de 24 de juny de 2013, i contesta novament a les al·legacions als tres al·legants particulars.  
  
En la proposta de delimitació de l'instructor, es presenten els plans que delimiten l'ample legal que correspon a la via pecuària delimitada. Igualment, es consignen les superfícies invadides dins de l'ample legal.  
  
7. Amb data 30 de juliol de 2013, l'instructor emet un informe final de la delimitació parcial de les vies pecuàries canyada real núm. 1 i assagador núm. 5 o de la Torreta, en el terme municipal de l'Alcora en els trams afectats per la parcel·la cadastral 3160245ZL3402N3239GG.  
8. Amb data 9 d'agost de 2013, el director territorial de la Conselleria d'Infraestructures, Territori i Medi Ambient, proposa aprovar la delimitació parcial de les vies pecuàries d'acord amb la proposta definitiva de delimitació de data novembre de 2012.  
9. Amb data 22 d'agost de 2013, té entrada en la Direcció General de Medi Natural, un ofici del director territorial de Castelló, i remet una còpia de l'expedient STMA/SF/VP-DESL 044/2008 de delimitació parcial de les vies pecuàries citades. En el mateix ofici, el director territorial proposa la seua aprovació vist l'informe de l'instructor de l'expedient.  
10. Amb data 15 de novembre de 2013, el director general de Medi Natural, emet una proposta de resolució d'aprovació de la delimitació parcial mencionada, amb els informes previs del Servici d'Ordenació i Gestió Forestal de dates 4 i 15 de novembre de 2013, d'acord amb la proposta de delimitació i plans que consten en l'expedient mencionat anteriorment.  
11. Vist l'informe de l'Advocacia General de la Generalitat, de data 14 de gener de 2014 enviat a la Direcció General del Medi Natural en data 16 de gener de 2014.  
  
Fonaments de dret  
  
1. La classificació de les vies pecuàries del terme municipal de l'Alcora, província de Castelló, va ser aprovada mitjançant l'Orde Ministerial de 5 d'abril de 1954 i publicada en el Boletín Oficial del Estado número 104, de data 14 d'abril de 1954, i en el Butlletí Oficial de la Província de Castelló número 56, de data 13 de maig de 1954, entre les quals es troben els trams de les vies pecuàries interessades, i es consideren ambdós necessàries, amb una amplària legal de 75 metres, per a la canyada real número 1 i de 14 metres per a l'assagador número 5 o de la Torreta.  
2. L'article 8 de la Llei 3/1995, de 23 de març, de Vies Pecuàries, establix que la delimitació és l'acte administratiu pel qual es definixen els límits de les vies pecuàries de conformitat amb el que establix l'acte de classificació.  
La delimitació es configura, com a acte subordinat a la classificació i com a acte d'execució i complement de la classificació, ja que és en esta on es constaten les característiques físiques i l'existència de la via pecuària. Per això, la classificació de les vies pecuàries ha de precedir a la delimitació i determina i limita l'àmbit d'eficàcia de la delimitació.  
3. La titularitat registral o prescripció adquisitiva usucapió del terreny, anterior a l'acte administratiu de classificació com a via pecuària, venç davant de la delimitació posterior efectuada basant-se en la mencionada classificació. En este sentit, s'estimen les al·legacions dels propietaris dels terrenys, de manera que no els afecte la delimitació que es vullga practicar sobre la seua propietat.  
Vistos els preceptes legals esmentats i la resta que s'apliquen, fent ús de les atribucions que em conferix el Reglament Orgànic i Funcional de la Conselleria d'Infraestructures, Territori i Medi Ambient, aprovat pel Decret 85/2013, de 28 de juny, del Consell, (DOCV 7057, 01.07.2013).  
4. Vistes la Llei 3/1995, de 23 de març, de Vies Pecuàries; la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; la Llei 14/2003, de 10 d'abril, de Patrimoni de la Generalitat Valenciana; la Llei 33/2003, de 3 de novembre, del Patrimoni de les Administracions Públiques i la resta de disposicions concordants.  
  
  
ORDENE  
  
Primer  
Aprovar la delimitació parcial de les vies pecuàries canyada real número 1 i assagador número 5 o de La Torreta, en el terme municipal de l'Alcora, província de Castelló, en els trams afectats a l'altura de la parcel·la cadastral 4290915NN0029E2485VE, d'acord amb la proposta definitiva de delimitació de data novembre de 2012 i plans que consten en l'expedient i les característiques de la qual són les següents:  
Denominació: canyada real número 1  
Longitud delimitada: 249,93 m.  
Amplària legal: 75 m.  
Superfície delimitada: 16.939,20 m².  
  
Denominació: assagador número 5 o de la Torreta  
Longitud delimitada: 249,93 m.  
Amplària legal: 14 m.  
Superfície delimitada: 1.847,70 m².  
Nombre de contigus: 10  
Nombre d'intrusions: 17  
  
Segon  
Estimar les al·legacions que han aportat títols registrals de drets adquirits i inscrits degudament amb anterioritat a la classificació de les vies pecuàries mencionades del terme municipal de l'Alcora, de data 13 de maig de 1954, a l'empara del que disposa l'article 34 de la Llei Hipotecària, així com les al·legacions que documenten la prescripció adquisitiva o usucapió consumada amb anterioritat a la mencionada data.  
Tercer  
Desestimar les al·legacions perquè no tenen fonament i perquè no aporten títols de drets inscrits degudament adquirits amb anterioritat a la vigent i ferma classificació de vies pecuàries de 1954.  
  
Quart  
Procedir a la cancel·lació total o parcial de totes les inscripcions registrals que resulten contradictòries amb la delimitació.  
  
Quint  
Requerir als causants de les intrusions de l'ample legal perquè corregisquen les irregularitats que es deriven de la relació de contigus i intrusions, que figuren en la proposta definitiva de delimitació de data novembre de 2012.  
  
Sext  
Traslladar l'orde aprovatòria a l'administració cadastral, d'acord amb el que establix l'article 14.c del Reial Decret Legislatiu 1/2004, de 5 de març, pel qual s'aprova el Text Refós de la Llei del Cadastre Immobiliari.  
  
Sèptim  
Elevar la certificació de la delimitació aprovada al Registre de la Propietat corresponent, als efectes de registrar com a domini públic l'àmbit delimitat.  
  
Esta resolució serà notificada per la Direcció Territorial de Castelló a les persones interessades en este procediment.  
Contra esta resolució, que posa fi a la via administrativa, es podrà interposar un recurs de reposició davant de la consellera d'Infraestructures, Territori i Medi Ambient, en el termini d'un mes, a comptar des de l'endemà de la recepció d'esta notificació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Així mateix, es podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la notificació o publicació, de conformitat amb el que preveuen els articles 46 i següents de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això, sense perjuí que les persones interessades puguen exercir qualsevol altre recurs que estimen oportú.  
  
València, 10 de febrer de 2014  
  
La consellera d'Infraestructures, Territori i Medi Ambient,  
ISABEL BONIG TRIGUEROS